Transformasie vra besonderse, dapper mense | Netwerk24
Deur Nico Koopman 26 September 2018 00:00
Dis ’n reis van vyandskap na vriendskap; van vervreemding na versoening; van geskeidenheid na eenheid; van verwydering na saamwees; van onreg na geregtigheid; van uitsluiting na insluiting; van verontmensliking na menswaardigheid; van verknegting na vryheid; van ongelykheid na gelykwaardigheid; van ’n land op die pad van geweld en krepering na ’n land van vrede en florering.
Hierdie moeisame transformasiepad benodig besonderse, dapper mense. Dit vra vir mense wat die risiko loop om vorige vervreemdes te vertrou en saam met hulle vorentoe te gaan. Dit vra vir mense wat met gesonde agterdog oplet vir die oue wat in ons skuilgaan, en dit met deernis uitwys aan mekaar.
Transformasie vra van histories benadeeldes die dapperheid om die tegniese kundigheid van histories bevoordeeldes te betrek in belang van ons gesamentlike toekoms. Dit vra tegelyk van histories bevoordeeldes om hul tegniese kundigheid met nederigheid en sonder die geringste sweempie van arrogansie en meerderwaardigheid te deel.
Transformasie het mense nodig met die deernisvolle hart van ’n priester en die skerp tong van ’n profeet.
Transformasie het mense nodig met die deernisvolle hart van ’n priester en die skerp tong van ’n profeet. Mense wat dus die kwaad in jouself, in ander en in ons samelewing met profetiese moed ontmasker, en wat tegelyk deernisvol omgaan met mekaar ter wille van ons almal se uiteindelike heil.
Transformasie drink uit die bydraes van die aktiviste vir geregtigheid in ons samelewing; dit word gevoed deur sovele mense se deurlopende, minder sigbare bemiddeling en fasilitering, onderhandelinge en oortuigingswerk, protes en ingryping vir geregtigheid.
Godsdienstige en nie-godsdienstige lewensbeskoulike tradisies verkondig die potensiaal van mense en samelewings om te verander en te vernuwe.
Die Christelike tradisie verkondig die omvorming van mense en instellings deur metanoia (Romeine 12: 1 en 2), oftewel die verandering en vernuwing van ons denke.
Ware transformasie vind plaas waar ons denke verander, waar ons met ’n nuwe logika leef, ’n nuwe manier van dink, kyk, aandag skenk, beoordeel, besluit, praat en handel.
Hierdie nuwe logika verseker dat transformasie diepgaande is, dat nie net strukture en stelsels verander nie, maar ook die onderbewuste diskriminerende voorveronderstellinge en vooroordele waarmee ons leef.
Dapper mense, mense wat waag om mekaar te vertrou en te vermaan, mense wat mekaar help, mense met profetiese kritiek en priesterlike deernis, mense wat agiteer en fasiliteer vir geregtigheid, mense met nuwe denke is onontbeerlik vir heilsame transformasie.
Meer oor: Nico Koopman | Dapperheid | Godsdiens | Geloof | Transformasie